b'\n_START_ARTICLE_\nKeskushuippu\n_START_PARAGRAPH_\nKeskushuippu eli keskusvuori esiintyy t\xc3\xb6rm\xc3\xa4yskraattereissa, jotka ovat kooltaan suuria. Keskushuippu syntyy t\xc3\xb6rm\xc3\xa4yksen puristaman kallion ponnahtaessa takaisin ja yli alkuper\xc3\xa4isen asemansa. N\xc3\xa4in kalliota nousee syv\xc3\xa4lt\xc3\xa4 kraatterin keskelle._NEWLINE_Esimerkiksi monet Kuun suuret kraatterit ovat keskushuipullisia. N\xc3\xa4it\xc3\xa4 ovat esimerkiksi Tycho ja Eratosthenes._NEWLINE_Monista suuristakin kuun kraattereista keskushuippu puuttuu, koska on peittynyt laavakerroksen alle. Kuun Maahan n\xc3\xa4kym\xc3\xa4tt\xc3\xb6m\xc3\xa4ll\xc3\xa4 puolella olevassa Tsiolkovski-kraatterissa keskushuippua ymp\xc3\xa4r\xc3\xb6i tumma laavakentt\xc3\xa4. Keskushuipullisten kraattereiden sis\xc3\xa4reunat ovat yleens\xc3\xa4 porrasmaisia. Keskushuipullisia kraattereita suuremmissa kraattereissa on keskusrengas tai joukko niit\xc3\xa4. Ne syntyv\xc3\xa4t kallion aaltoillessa suuren t\xc3\xb6rm\xc3\xa4yksen j\xc3\xa4lkeen. Keskusrengas on suurella 312\xc2\xa0km:n l\xc3\xa4pimittaisella Schr\xc3\xb6dinger-kraatterilla.'